Die Selatispoorlyn in Mpumalanga en Limpopo bedien die myne en plase ten weste van die Krugerwildtuin. In die vroeë 1890’s het die bou van hierdie spoor tot ‘n groot skandaal in die ZAR gelei. Toe die NZASM in 1890 die spoor, bekend as die Oosterlijn, van Pretoria na Maputo bou, het inwoners van die Laeveld versoek dat ‘n taklyn van Komatipoort langs die Selatirivier na die vrugbare landbougebied en goudvelde by Leydsdorp, Gravelotte, Klaserie, Hoedspruit, Phalaborwa, Tzaneen, Duiwelskloof en die Wolkberg en die Murchison-bergreeks gebou word. Die alleenreg vir die bou en gebruik van die spoorlyn is in 1890 vir 20 jaar deur die Volksraad van die ZAR met slegs twee teenstemme toegeken aan die Volksraadslid vir Zoutpansberg in die Eerste Volksraad, Barend J. Vorster (1858-1933). Gou was daar kritiek dat daar opsetlik te min geleentheid vir besprekings toegelaat is alvorens die alleenreg toegeken is. Beskuldigings is gemaak dat Volksraadslede omgekoop is om vir die toekenning van die konsessie te stem. Boonop was die voorsitter van die Selati-maatskappy, Paul Maré, ook ‘n Volksraadslid.